జాన్ ఎలియట్ డ్రింక్‌వాటర్ బెథూన్

జాన్ ఇలియట్ డ్రింక్‌వాటర్ బెథూన్ (1801 - 1851) విద్యావేత్త, గణిత శాస్త్రజ్ఞుడు, బహుభాషావేత్త. అతను భారతదేశంలో మహిళల విద్యను ప్రోత్సహించడంలో చేసిన కృషికి పేరుగాంచాడు.  అతను కలకత్తాలోని కలకత్తా ఫిమేల్ స్కూల్ (ప్రస్తుతం బెథూన్ కాలేజ్ అని పిలుస్తారు) స్థాపకుడు,  ఇది ఆసియాలోని పురాతన మహిళా కళాశాలగా పరిగణించబడుతుంది.  అతను ఇంగ్లాండ్‌లో న్యాయవాదిగా తన జీవితాన్ని ప్రారంభించాడు. గవర్నర్ జనరల్ కౌన్సిల్ ఆఫ్ మినిస్టర్స్ లో న్యాయ సభ్యుడిగా నియమించబడి భారతదేశానికి వచ్చాడు.  తదుపరి మహిళా విద్యలో ఆయన చేసిన ప్రయత్నాలకు ఈశ్వర్ చంద్ర విద్యాసాగర్, బెంగాలీ పునరుజ్జీవనోద్యమ సభ్యులు చురుకుగా మద్దతు ఇచ్చారు. 

1849లో, బెథూన్ అప్పటి బ్రిటీషు ఇండియా రాజధాని అయిన కలకత్తా నగరంలో మహిళా విద్యకై ఒక సంస్థను ఏర్పాటు చేశాడు. ఈ సంస్థ ఆ తరువాతి కాలంలో ఈయన పేరు మీదుగా నామకరణం చేయబడి బెథూన్ కళాశాలగా ప్రసిద్ధి చెందింది.

జీవిత విశేషాలు 
బెథూన్, జాన్ డ్రింక్‌వాటర్ బెథూన్ యొక్క పెద్ద కుమారుడు ఇంగ్లాండ్లోని ఈలింగ్‌లో జన్మించాడు.  అతను కేంబ్రిడ్జి లోని ట్రినిటీ కాలేజీలో చదువుకున్నాడు. తరువాత అతను హోమ్ ఆఫీస్ కౌన్సెల్ గా ఉద్యోగం పొందాడు. మునిసిపల్ సంస్కరణ చట్టం, టైథే కమ్యుటేషన్ చట్టం, కౌంటీ కోర్టుల చట్టం సహా అనేక ముఖ్యమైన సంస్కరణలను ఆయన ఈ పదవిలో ఉండగా రూపొందించాడు. 1848 లో, అతను సుప్రీం కౌన్సిల్ ఆఫ్ ఇండియా సభ్యునిగా నియమితుడయ్యాడు. తరువాత కౌన్సిల్ ఆఫ్ ఎడ్యుకేషన్ అధ్యక్షుడయ్యాడు.

బెథూన్ కళాశాల స్థాపన 
దక్షిణారంజన్ ముఖర్జీ, రామ్‌గోపాల్ ఘోష్, ఈశ్వర్ చంద్ర విద్యాసాగర్, మదన్ మోహన్ తార్కాలంకర్ ల మద్దతుతో బెథూన్ 1849 లో కలకత్తా ఫిమేల్ స్కూల్‌ను స్థాపించాడు.  ఈ పాఠశాల బైతఖానాలోని ముఖర్జీ ఇంటిలో ప్రారంభమైంది (ప్రస్తుతం దీనిని బౌబజార్ అని పిలుస్తారు). అందులో 21 మంది బాలికలు చేరారు.   

మరుసటి సంవత్సరం, నమోదు 80 కి పెరిగింది.  నవంబరులో, కార్న్‌వాలిస్ స్క్వేర్ యొక్క పడమటి వైపున ఉన్న ఒక ప్లాట్‌లో, శాశ్వత పాఠశాల భవనానికి శంకుస్థాపన చేసారు. శంకుస్థాపన రాతిపై ఉంచిన రాగి పలకపై "హిందూ బాలికల పాఠశాల" అనే పేరు చెక్కారు.   1851 ఆగష్టులో బెథూన్ మరణించిన తరువాత పాఠశాలకు మద్దతు క్షీణించింది.  1856 లో ప్రభుత్వం దీనిని స్వాధీనం చేసుకుంది, 1862-63లో దాని స్థాపకుడి పేరుమీద బెథూన్ స్కూల్ అని నామకరణం చేసింది.  1879 లో దీనిని భారతదేశంలో మొట్టమొదటి మహిళా కళాశాల, బెథూన్ కాలేజీగా అభివృద్ధి చేశారు.

మరణం 
జాన్ ఇలియట్ బెథూన్ 1851 లో కలకత్తాలో మరణించాడు. అతన్ని లోయర్ సర్క్యులర్ రోడ్ శ్మశానవాటికలో ఖననం చేశారు.

మూలాలు

1801 జననాలు
1851 మరణాలు
బెంగాల్ చరిత్ర
బెంగాల్ సాంస్కృతిక పునరుజ్జీవనం